Rob fnuik ‘dwelmhandelaars’ se planneFoto verskaf deur die polisie in Wes-Australië ŉ Reusagtige rob het gehelp om ŉ internasionale dwelmsindikaat in Australië te kelder toe hy twee mans verhoed het om van polisiebeamptes te vlug. Polisiebeamptes het beslag gelê op dwelmmiddels ter waarde van ongeveer AUS$1 miljard (meer as R10 miljard) op Burton Island aan die weste van Australië ná ŉ seiljag gestrand het en verlate gelaat is, aldus plaaslike media. Die Australiese polisie het na die toneel gehaas en twee verdagtes het na ŉ roeiboot gehardloop waarmee hulle wou wegkom. Hulle het egter die rob teëgekom wat hul lot bepaal het. “Die mans het die rob wakker laat skrik en hy het opgespring en op hulle geblaas,” het Damien Healy, adjunkbevelvoerder van die Vrywilligers Marienereddingsdiens, aan Australië se ABC Radio gesê. “Die ouens het basies ŉ keuse gehad om die rob teen te staan of in hegtenis geneem te word en hulle het inhegtenisneming gekies.” Graham Palmer (34) van Engeland en Antoine Dicenta (51) van Frankryk is na bewering met meer as ŉ ton metamfetamien, kokaïen en ecstacy betrap. Die dwelmmiddels is in dosyne sakke verpak wat hulle onder seewier wou versteek. Nog drie mans is aangekeer. Hulle aansoek om borgtog is afgekeur. Chris Dawson, polisiekommissaris van Wes-Australië, het gesê ŉ groot internasionale dwelmsindikaat is oopgevlek.